ΓΡΑΠΤΗ ΕΡΩΤΗΣΗ E-3703/97 υποβολή: Marjo Matikainen-Kallstrφm (PPE) προς την Επιτροπή (19 Νοεμβρίου 1997)

Θέμα: Απαγόρευση της χρήσης αμιάντου

Τα αποτελέσματα διαφόρων διεθνών ερευνών επιβεβαιώνουν το γεγονός ότι ο αμίαντος είναι μια πραγματικά επικίνδυνη ουσία. Έχει υπολογισθεί ότι, λόγω των ασθενειών που προκαλούνται από την έκθεση σε αμίαντο, κυρίως του καρκίνου των πνευμόνων, στις αρχές το 21ου αιώνα θα αποβιώνουν τουλάχιστον 10.000 άτομα ετησίως. Ο αμίαντος δύναται να αντικατασταθεί πλήρως από άλλες ουσίες με τις οποίες μπορεί να επιτευχθούν τα ίδια αποτελέσματα χωρίς να τίθεται σε τόσο μεγάλο κίνδυνο η υγεία όσων εκτίθενται σε αυτές.

Στις Χώρες του Βορρά, τη Γερμανία, τις Κάτω Χώρες και τη Γαλλία έχει ήδη απαγορευθεί η επαναχρησιμοποίηση του αμιάντου. Παρόλο όμως αυτό, η Ευρωπαϊκή Επιτροπή καθυστερεί για κάποιο λόγο τη λήψη απόφασης σχετικά με την απαγόρευση της χρήσης του αμιάντου. Εάν η Επιτροπή εξακολουθήσει να επιτρέπει την επαναχρησιμοποίηση του αμιάντου ως πρώτης ύλης για τη βιομηχανία, οι αποφάσεις σε εθνικό επίπεδο δεν θα είναι πλέον σε θέση να αποτρέπουν την εισαγωγή συσκευών και μηχανημάτων τα οποία περιέχουν επικίνδυνο για την υγεία αμίαντο.

Θα ήθελα να πληροφορηθώ από την Επιτροπή σε ποιό στάδιο βρίσκεται η προπαρασκευή της οδηγίας σχετικά με την απαγόρευση της επαναχρησιμοποίησης του αμιάντου ως πρώτης ύλης για τη βιομηχανία; Λόγω, κυρίως, της επικινδυνότητας του αμιάντου, η λήψη αποφάσεων δεν πρέπει να καθυστερήσει άλλο. Επιπλέον, ορισμένες βιομηχανίες χρησιμοποιούν τον αμίαντο ως ευτελές μέσο για την αντιμετώπιση του ανταγωνισμού από ακίνδυνες αλλά και ακριβότερες υποκατάστατες ουσίες. Οι κακές εμπειρίες της ίδιας της Επιτροπής όσον αφορά την επικινδυνότητα του αμιάντου δεν την πείθουν για την ανάγκη επίσπευσης της λήψης αποφάσεων;

Συμπληρωματική απάντηση του κ. Bangemann εξ ονόματος της Επιτροπής (16 Ιανουαρίου 1998)

Η Επιτροπή συμμερίζεται τις ανησυχίες του Αξιότιμου Μέλους του Κοινοβουλίου σχετικά με τις επιπτώσεις του αμιάντου στην υγεία.

Στην Κοινότητα, όλοι οι τύποι του αμιάντου είναι χαρακτηρισμένες ως καρκινογόνες ουσίες της κατηγορίας 1 (δηλαδή των οποίων η καρκινογόνος δράση στον άνθρωπο είναι γνωστή) και από τα μέσα της δεκαετίας του '80, η Κοινότητα ακολούθησε πολιτική ελεγχόμενης εμπορίας και χρήσεως του αμιάντου. Όλοι οι τύποι ινών αμιάντου, πλην ενός, έχουν τώρα απαγορευθεί απολύτως και ισχύουν σημαντικοί περιορισμοί για την εναπομένουσα ίνα, τον χρυσότιλο. Έχουν επίσης απαγορευθεί δεκατέσσερις κατηγορίες προϊόντων που περιέχουν χρυσότιλο.

Πέραν των προαναφερθέντων περιορισμών στην εμπορία και χρήση των προϊόντων που περιέχουν αμίαντο, υπάρχουν αυστηροί κοινοτικοί έλεγχοι για την έκθεση των εργαζομένων στον αμίαντο, καθώς και για την ελευθέρωση ινών αμιάντου στο περιβάλλον.

Παρά την επιτευχθείσα πρόοδο, η Επιτροπή συμμερίζεται την άποψη του Αξιότιμου Μέλους του Κοινοβουλίου για την σκοπιμότητα της επανεξέτασης της ισχύουσας νομοθεσίας στην Κοινότητα. Με την Φινλανδία, είναι οκτώ τα κράτη μέλη που έχουν τώρα επιβάλει εθνικούς περιορισμούς για τον αμίαντο του χρυσοτίλου, οι οποίοι είναι πιο προωθημένοι από την σημερινή κοινοτική θέση. Τους τελευταίους 18 μήνες, η Επιτροπή χρηματοδότησε σειρά μελετών και πραγματοποίησε αριθμό συναντήσεων με τους εμπειρογνώμονες των κρατών μελών και των άλλων ενδιαφερομένων μερών.

Η πλέον πρόσφατη μελέτη κωδικοποιεί τις υπάρχουσες επιστημονικές γνώσεις για την επικινδυνότητα του χρυσοτίλου, επισημαίνει δε την ύπαρξη ασφαλέστερων εναλλακτικών λύσεων για το σύνολο σχεδόν των προϊόντων στα οποία χρησιμοποιείται σήμερα ο χρυσότιλος.

Εξ όσων λοιπόν είναι σήμερα γνωστά για τους κινδύνους όσον αφορά την υγεία, η Επιτροπή προτίθεται να προτείνει μια πανκοινοτική απαγόρευση του αμιάντου του τύπου του χρυσότιλου, με ορισμένες εξαιρέσεις. Η μελέτη αυτή αναμένεται να ολοκληρωθεί στα τέλη Μαρτίου 1998, και αμέσως μετά θα ακολουθήσει επίσημη πρόταση οδηγίας.